Արցախ կատարած աշխատանքային այցի շրջանակներում նախագահ Սերժ Սարգսյանը Լեռնային Ղարաբաղի նախագահ Բակո Սահակյանի հետ Արցախի կենտրոնական եւ արեւելյան մասերում տեղակայված մի շարք զորամասերում ծանոթացել է զինվորների ծառայության ընթացքին: Երկու նախագահները դիտել են Պաշտպանության բանակի համահավաք զորախմբի զորավարժությունները, ներկա գտնվել մի շարք զորանոցների եւ այլ օբյեկտների բացման արարողություններին: Սարգսյանն ու Սահակյանը այցելել են «Ասպարեզ» ուսումնական կենտրոն, որտեղ նրանց ներկայացրել են հայկական արտադրության նոր զինտեխնիկայի մարտավարական-տեխնիկական բնութագրերը եւ նշանակությունը, ինչից հետո նախագահները դիտաշտարակից հետեւել են դրանց կիրառման ընթացքին: Դեկտեմբերի 5-ին նախագահները մարշալ Հովհաննես Բաղրամյանի ծննդյան 120-ամյակի կապակցությամբ ծաղկեպսակներ են դրել Ստեփանակերտում անվանի զորավարի հուշարձանին: